P. Hrušovský, predseda NR SR: (2003-12-16):
Na práci parlamentu v roku 2003 by som chcel vyzdvihnúť tri skutočnosti. Na prvom mieste by som chcel oceniť, že medzi 153 zákonmi sa nám podarilo položiť základy zásadných reforiem verejnej správy, daňového systému, sociálneho zabezpečenia, zdravotníctva a školstva. Na ustanovujúcej schôdzi som si dovolil označiť tento parlament prívlastkom reformný. Všetci sme vedeli, že nás čaká prijímanie závažných rozhodnutí, ktoré sa dotknú všetkých oblastí života našej krajiny. Aj keď dnes sa ešte nedá hodnotiť kvalita týchto zákonov, pretože reformy nie sú ešte ukončené, dá sa hodnotiť spôsob a atmosféra, v akej boli zákony prijímané. To je druhá vec, ktorú by som chcel na tomto parlamente vyzdvihnúť. Na ustanovujúcej schôdzi Národnej rady zložilo poslanecký sľub viac ako 100 nových členov parlamentu. Táto skutočnosť vzbudzovala v občanoch aj v samotných politikoch nádej, že vytvoríme iný, zodpovednejší a kultúrnejší parlament. Chcel by som vám všetkým poďakovať za to, že vyvíjate snahu, aby tento parlament takým bol. Všetci cítime, že rokovania parlamentu boli kultúrnejšie, diskusie boli vecné a bez zbytočných invektív a osočovania. Konkrétnym príkladom bola diskusia a hlasovanie o štátnom rozpočte na rok 2004. Novým poslancom by som chcel vyjadriť uznanie, v pomerne krátkom čase si získali všeobecnú autoritu, zastávajú dobre svoje úlohy na rokovaní výborov aj v pléne a ujali sa zodpovedne svojich ústavných úloh. Tretia vec, ktorú by som chcel oceniť, je skutočnosť, že zo 153 zákonov prijatých v tomto roku boli v skrátenom legislatívnom konaní prijaté len 3. Upozornenie parlamentu vláde, že osobitný zrýchlený režim prijímania zákonov nebude bez vážnych dôvodov akceptovať, mal vplyv na koncepčnejšie predkladanie návrhov zákonov do Národnej rady Slovenskej republiky. Verím, že túto atmosféru sa nám podarí preniesť aj do roku 2004, v ktorom nás čakajú vážne rozhodnutia, ktoré ovplyvnia charakter našej krajiny na ďalšie roky. Budeme voliť novú hlavu štátu. Po rokoch snaženia sa staneme členmi Severoatlantickej aliancie a Európskej únie a budeme voliť po prvýkrát aj poslancov do Európskeho parlamentu. Vážené panie poslankyne, páni poslanci, v súvislosti s voľbami prezidenta republiky chcem vám dnes oznámiť, že som sa rozhodol vyhlásiť voľby tak, aby do konca januára občania Slovenskej republiky poznali všetkých kandidátov uchádzajúcich sa o zvolenie za prezidenta republiky, čo považujem za korektné nielen voči občanom Slovenskej republiky, ale aj voči všetkým tým, ktorí sa rozhodnú kandidovať na túto najvýznamnejšiu ústavnú funkciu v Slovenskej republike. Ako predseda parlamentu som tiež inicioval prípravu novely Ústavy Slovenskej republiky, ktorá súvisí so vstupom do Európskej únie. Chcel by som vás vopred požiadať, aby ste sa pozerali na túto novelu ako nástroj, ktorým si môžeme ako zástupcovia občanov ponechať vplyv na politiku európskych inštitúcií. Zadefinovať v našom právnom poriadku možnosť parlamentu kontrolovať vládu pri rokovaní a schvaľovaní rozhodnutí v európskych orgánoch je jedinou možnosťou, ako môže Národná rada relevantnou mierou vplývať na rozhodnutia prijímané orgánmi Európskej únie. Odmietam v tejto súvislosti argument odporcov navrhovanej kontroly vlády, ktorí namietajú, že Národná rada nebude vedieť prevziať takúto funkciu a ani ju vykonávať efektívne. Efektivita je dôležitá vec, ale nie vždy môže predstavovať najvyššiu prioritu. Rozhodnutia v demokratickom prostredí nemusia byť vždy rýchlo prijaté a uplatnené, avšak vždy, za každých okolností musia byť legitímne. Snaha o efektivitu rozhodovania európskych orgánov nemôže potláčať národnú suverenitu a národné sebavedomie, ktoré predstavuje národný parlament. Únia musí byť priestorom pre maximálne rozvinutú zastupiteľskú demokraciu. Mala by byť v prvom rade priestorom pre občanov, ktorým musíme ponechať reálne právo rozhodovať o svojej budúcnosti. Vážené kolegyne, kolegovia poslanci, tento rok sme spolu začínali slávnostnou schôdzou v historickej budove Národnej rady. Dovoľte mi predniesť opäť rovnaké želanie ako 1. januára v roku 2003. Láska, šťastie a zdravie sú základným predpokladom pokoja, ktorý všetci tak veľmi potrebujeme. Rád by som vám všetkým zaželal plnosť všetkých troch, aby bol budúci rok naplnený radosťou a pokojom pre celú našu krajinu a všetkých jej obyvateľov. Prajem vám požehnané Vianoce a šťastlivý nový rok. Ďakujem pekne. (Potlesk.)